Hannibal P. Scicluna

**Hannibal Publius Scicluna** (15 ta' Frar 1880-21 ta' Diċembru 1981). Kien storiku u arkeologu Malti magħruf għall-kontribuzzjonijiet tiegħu fl-istudju tal-istorja u l-arkeoloġija ta' Malta. Huwa ppubblika diversi xogħlijiet dwar is-suġġett, inklużi studji dwar il-Kavallieri ta' San Ġwann u l-istorja medjevali ta' Malta. 

## Ħajja Bikrija u Edukazzjoni
Hannibal P. Scicluna twieled il-Floriana nhar il-15 ta' Frar 1880. Huwa kien iben Joseph Scicluna u Carmela née Galdes. Fis-17 ta' Frar 1903 żżewweġġ lil Amalia Lanfranco (24 ta' Awwissu 1871- 1 ta' Diċembru 1947) u kellhom sitt itfal; tlett subien u tlett bniet. Fl-1959 huwa żżewweġ għat-tieni darba lil Margaret Helen Jarvia (mietet fl-1977).

Huwa irċieva l-edukazzjoni tiegħu mil-Kulleġġ ta' San Injazju, mis-Seminarju ta' Għawdex u mill-Universita Rjali ta' Malta. Mill-Universita' Irjali ta' Malta huwa kiseb diploma ta' prokuratur legali, maġisteru fl-1938 u dottorat fil-liġi (honoris causa) fl-1966.

## Karriera u Kisbiet
Fl-1902 daħal fis-servizz pubbliku fejn kellu diversi karigi importanti. Fosthom nsibu segretarju u registrar tal-Universita', avukat tal-Kuruna u tal-Ministeru tal-Ġustizzja, segretarju tas-Segretarju Legali tal-Gvern Imperjali ta' Malta, rapreżentat tal-Malta Government Emigration Committee fi Franza, membru tal-Kumitat tal-Antikitajiet, Librar tal-Librerija tal-Universita' Rjali ta' Malta u tal-Bibljoteka Rjali ta' Malta, Raprezentant Malti għall-Kumitat Internazzjonali tax-Xjenzi Storiċi, Direttur tal-Mużewijiet, fost ħafna oħrajn. 

Taħt l-inizzjativa tiegħu ġew ikkatalogati l-Arkivji tal-Ordni ta' San Ġwann.  

Scicluna kien involut f'diversi aspetti filantropiċi u kulturali. Kien ċermen tal-British Red Cross Committee Maltija kif ukoll tal-Malta Memorja District Nursing Association (MMDNA). 

## Dekorazzjonijiet
Matul il-ħajja tiegħu Scicluna ġie mogħti diversi dekorazzjonijiet fosthom  :  

* Chevalier de la Legion d’Honneur (1918)
* Membru tal-Imperu Brittanniku (1935)
* Kavallier bit-titlu ta' Sir (1955)
* Grand Cross b'żigarella u Grand Cross tal-Meritu tal-Ordni Militari Sovran ta’ Malta
* Grand Cross tal-Ordni Kostantinjana Sagra Militari ta' San Ġorġ
* Ordni ta' San Lazzru (1962) - fejn serva bħala Balliju (1967), Gran Kanċilleri (1969) u Gran Kapitulatur (1972)  
* Kavallier tal-Ordni tad-Dar ta' Lippe (1973)
* Midalja tal-Ġublew Re Ġorġ V
* Midalja tal-Inkurunazzjoni Re Ġorġ VI
* Midalja tal-Inkurunazzjoni Reġina Eliżabetta II

Huwa ta b'donazzjoni il-midalji tiegħu lill-Mużew Nazzjonali ta' Malta. 

## Kitbiet u Publikazzjonijiet
Scicluna ppubblika diversi kitbiet. Dawn jinkludu  : 

* The Archives of the Sovereign Military Order of Malta (1912)
* The Order of St. John of Jerusalem (1929)
* The Book of Deliberations of the Venerable Tongue of England (1949)
* The Church of St. John in Valletta (1955)
* The Order of St. John of Jerusalem and P·aces of Interest in Malta and Gozo (1969)
* Actes et Documents pour servir a' I'Histoire de I'Occupation Française de Ma1te (1923 u 1979)

Scicluna baqa jikteb sa l-aħħar. Naraw kif f'għeluq il-mitt sena tiegħu kien qed jaħdem fuq publikazzjonjiet fuq it-Tieni Gwerra Dinjija u kien qed jipprepara biex jibda jikteb awto-bijografija. 

Mill-1936 huwa beda jagħti donazzjonijiet kontinwi lil Rhodes House Library tal-Universita' ta' Oxford. Dawn id-donazzjonijiet jammontaw 'il fuq minn 2300 ktieb ta' melitensia.

## Mewt
Hannibal P. Scicluna miet fil-21 ta' Diċembru 1981 f'Dar Santa Katerina f'Ħ'Attard. 

## Referenzi